钦定古今图书集成/明伦汇编/氏族典/第119卷 > 陈伯山
## 钦定古今图书集成/明伦汇编/氏族典/第119卷 > 陈伯山

按《陈书鄱阳王伯山传》，“伯山，字静之，世祖第三子也。
伟容仪，举止闲雅，喜愠不形于色，世祖深器之。天嘉
元年，封鄱阳郡王，仍授东中郎将、吴郡太守。六年，为
缘江都督、平北将军、南徐州刺史。天康元年，进号镇
北将军。高宗辅政，不欲令伯山处边。光大元年，徙为
镇东将军、东扬州刺史。太建元年，征为中卫将军、中
领军。六年，又为征北将军、《南徐州》刺史。寻为征南将
军、江州刺史。十一年，入为护军将军，加开府仪同三
司。”后主即位，进号“中权大将军。”至德四年，出为持节、
都督东扬、丰二州诸军事、东扬州刺史，加侍中。祯明
元年，丁所生母忧，去职。明年，起为镇卫大将军、开府
仪同三司。三年正月薨，时年四十。伯山性宽厚，美风
仪。丁所生母忧，居丧以孝闻。